Carlos Cuéllar

**Carlos Javier Cuéllar Jiménez** (s. 23. elokuuta 1981 Madrid, Espanja) on espanjalainen jalkapalloilija. Hän on luontaiselta pelipaikaltaan keskuspuolustaja, mutta on pelannut myös oikeana laitapuolustajana.

## Seurajoukkueura
Cuéllar edusti uransa alkuvaiheilla paikallisjoukkueita Pegasoa ja San Federicoa, kunnes hän teki sopimuksen Tercera Divisiónissa pelanneen Calahorran kanssa. Hän pelasi joukkueessa vuoden ja vaihtoi tämän jälkeen kaksi sarjatasoa korkeammalla pelanneeseen Numanciaan.

Cuéllar pelasi kaksi kautta sorialaisseurassa, ja niistä varsinkin jälkimmäinen sujui hänen osaltaan hyvin. Kaudeksi 2003–2004 hän siirtyi pääsarjaseura Osasunaan. Hän kuului Javier Aguirren valmentaman ryhmän luottopelaajiin, kun se selvisi kauden 2004–2005 Copa del Reyn loppuotteluun ja sijoittautui sarjassa neljänneksi. Tämän myötä joukkue pääsi myös karsimaan seuraavan kauden 2006–2007 Mestarien liigaan paikasta.

Osasuna selvitti tiensä lopulta UEFA Cupiin ja eteni siinä aina välieriin saakka. Cuéllar pelasi turnauksessa seitsemässä ottelussa ja teki niissä kaksi maalia, joista nimekkäimmän ottelussa saksalaista Bayer Leverkusenia vastaan. Maalin syntyaika oli turnauksen nopein kyseisellä kaudella.

Kesäkuussa 2007 skotlantilaisseura Rangers teki kaksi ostotarjousta hänestä, mutta Osasuna hylkäsi molemmat. Lopulta 5. heinäkuuta 2007 siirron yksityiskohdista päästiin yhteisymmärrykseen, ja näin hän siirtyi Rangersiin 2,37 miljoonan punnan siirtokorvauksella. Cuéllar teki joukkueen kanssa nelivuotisen sopimuksen, ja hänen viikkopalkaksi ilmoitettiin 15&nbsp;000 puntaa. Virallisen ensiesiitymisensä joukkueessa hän teki 31. heinäkuuta 2007 ottelussa Zetaa vastaan. Hyvin sujuneen alkukauden jälkeen hänet palkittiin "kuukauden pelaajana" elokuussa 2007. Hän teki ensimmäisen maalinsa joukkueessa 1. syyskuuta 2007 ottelussa Gretnaa vastaan.

Cuéllar jatkoi hyviä otteitaan myös kauden kuluessa, mutta tuli ulosajetuksi kentältä punaisella kortilla, jonka hän sai estettyään kädellään Celtic-pelaaja Shunsuke Nakamuran laukauksen menemästä maaliin. Tuloksena oli rangaistuspotku, jonka maalivahti Allan McGregor onnistui torjumaan. Onnistuneen kauden päätteeksi Cuéllar palkittiin sarjan parhaana pelaajana. Seuraavan kauden 2008–2009 avausottelussa hän loukkaantui ja vain päiviä myöhemmin hän siirtyi Aston Villaan. Kaikki kilpailut mukaan lukien Cuéllar pelasi Rangersissa 65 ottelua, joka oli seuran yhden kauden ennätys.

12. elokuuta 2008 Aston Villa vahvisti hankkineensa Cuéllarin nelivuotisella sopimuksella, ja siirtokorvauksena hänestä maksettiin 7,8 miljoonaa puntaa. Hän sai pelinumerokseen 24, joka oli sama kuin aikaisemmassa joukkueessa. Hän teki virallisen ensiesiintymisensä joukkueessa 18. syyskuuta 2008 UEFA Cupin ottelussa bulgarialaista Liteks Lovetšia vastaan. Ensimmäisen ottelunsa Valioliigassa hän pelasi 21. syyskuuta 2008 West Bromwichia vastaan. Hän pelasi suurimman osan ensimmäisestä kaudestaan oikean laitapuolustajan paikalla Curtis Daviesin ja Martin Laursenin toimiessa keskuspuolustajina.

Kaudella 2009–2010 hän teki ensimmäisen maalinsa joukkueessa 7. marraskuuta 2009 ottelussa Boltonia vastaan. Toisen maalinsa hän teki 10. helmikuuta 2010 Manchester Unitedia vastaan.

Cuéllar siirtyi ilmaisella siirrolla Sunderlandiin kahden vuoden sopimuksella heinäkuussa 2012. Kauden 2013–2014 päätteeksi seura ei tarjonnut hänelle uutta sopimusta. Elokuussa 2014 hän kirjoitti yhden vuoden mittaisen sopimuksen Norwich Cityn kanssa ja debytoi viikkoa myöhemmin liigacupin pelissä, jossa hän epäonnekseen teki myös oman maalin.

## Saavutukset
***[[Rangers FC|Rangers]]**:
**Skotlannin liigacup: 2008
**Skotlannin cup: 2008

## Lähteet

## Aiheesta muualla
* Esittely Aston Villan virallisella kotisivustolla 
* Esittely Sunderlandin virallisella kotisivustolla 
* Tilastot BDFutbol -sivustolla